**Základná škola, Zlatá 2, Rožňava**

**POKYNY**

upravujúce prevádzku a vnútorný režim ZŠ, ŠKD a ŠJ v období od 26.4.2021 vypracované v súlade s rozhodnutím ministra školstva, vedy, výskumu a športu č. 2021/12811:1-A1810 z 12.4.2021, s uznesením vlády SR /Uznesenie č. 160 zo 17.3.2021/, manuálom MŠVVaŠ SR pod názvom Návrat do škôl 2021 s účinnosťou od 26.4.2021 a podľa pravidiel Covid školského semaforu pre základné školy.

**Organizácia a podmienky výchovy a vzdelávania na Základnej škole, Zlatá 2**

**v Rožňave pre školský rok 2020/2021**

**Žiaci 1. stupňa** sa vzdelávajú prezenčne, podmienkou je negatívny test aspoň jedného zákonného zástupcu /test platí 7 dní/ žijúceho v spoločnej domácnosti a vyplnené Čestné vyhlásenie o bezinfekčnosti (tlačivo 11/a) pri prvom nástupe a vždy v prípade, že dieťa nie je v škole prítomné viac ako 3 dni súvisle. Žiaci prvého stupňa sa netestujú, aj keď presiahli vek 10 rokov.

**Žiaci 5. až 9. ročníka** sa vzdelávajú prezenčne, podmienkou je negatívny test žiaka/žiačky a aspoň jedného zákonného zástupcu /test platí 7 dní/ žijúceho v spoločnej domácnosti a vyplnené Čestné vyhlásenie o bezinfekčnosti (tlačivo 8/a) pri prvom nástupe a vždy v prípade, že dieťa nie je v škole prítomné viac ako 3 dni súvisle.

Výnimku z testovania má ten, kto:

* predloží k nahliadnutiu potvrdenie o prekonaní ochorenia covid 19, nie staršie ako 180 dní,
* predloží k nahliadnutiu potvrdenie o očkovaní prvou dávkou vektorovej vakcíny (Astra Zeneca), od ktorého uplynuli min. 4 týždne, alebo o očkovaní druhou dávkou vakcíny Pfizer, BioNTech resp. Moderna, od podania ktorej uplynuli min. 2 týždne.

**Tieto Čestné vyhlásenia o bezinfekčnosti je možné odovzdať:**

1. Elektronicky, vyplnením formulára prostredníctvom rodičovského konta na Edupage aj s nahratím súboru o negatívnom PCR, AG teste, prípadne potvrdením o výnimke /prekonanie Covidu-19 nie staršie ako 180 dní alebo potvrdením o očkovaní (pozri vyššie).
2. Osobne /vyplneným a podpísaným formulárom o bezinfekčnosti - tlacivo / priamo do rúk zamestnanca povereného vykonávaním ranného filtra s následným nahliadnutím do potvrdenia o negatívnom teste alebo výnimky.

V prípade, ak zákonný zástupca žiaka, alebo žiak/žiačka 5. až 9. ročníka neabsolvuje testovanie (a neplatí pre nich ani jedna z výnimiek) a z tohto dôvodu sa jeho dieťa nebude zúčastňovať prezenčného vyučovania, tak v zmysle manuálu MŠVVaŠ:

1. škola eviduje neprítomnosť žiaka ako ospravedlnenú absenciu,

2. zákonný zástupca žiaka je povinný zabezpečiť kontakt so školou ohľadne vzdelávania svojho dieťaťa, ktoré bude prebiehať formou zadávania úloh ako je obvyklé pri chorobe dieťaťa. Ak tak neurobí v priebehu 5 dní školského vyučovania, je to považované za zanedbávanie povinnej školskej dochádzky a škola bude kontaktovať ÚPSVAR SR s hlásením o jej zanedbávaní,

3. ak neprítomnosť na prezenčnom vyučovaní bude dlhšia ako 15 vyučovacích dní a rodič nezabezpečí kontakt so školou podľa bodu 2, žiak môže byť komisionálne preskúšaný z učiva daného ročníka,

4. zákonný zástupca nemá nárok na tzv. „pandemickú OČR“.

**VŠEOBECNÉ POKYNY**

Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest), ako aj inej infekčnej choroby, nesmie vstúpiť do priestorov školy. Ak žiak v priebehu dňa vykazuje niektorý z možných príznakov ochorenia COVID-19, bude umiestnený do samostatnej izolačnej miestnosti /miestnosť školského psychológa/. V tejto súvislosti budú kontaktovaní zákonní zástupcovia, ktorí si dieťa bezodkladne vyzdvihnú. Pri výskyte týchto príznakov je potrebné telefonicky kontaktovať všeobecného lekára pre deti a dorast. V prípade, že zdravotný stav nevyžaduje komunikáciu s lekárom, pri opätovnom nástupe žiaka do školy sa žiak preukáže Čestným vyhlásením o bezinfekčnosti podpísaným zákonným zástupcom. V prípade, že u žiaka je podozrenie alebo potvrdené ochorenie na COVID-19, postupuje škola podľa usmernenia Manuálu MŠVVaŠ SR pod názvom Covid školský semafor.

**POVINNOSTI ZÁKONNÉHO ZÁSTUPCU**

Zákonný zástupca privádza svoje dieťa k dverám školy, kde je povinný dodržiavať rozostupy. Zamestnanec školy vykonáva ranný zdravotný filter pri vstupe žiaka do školy /meranie teploty bezdotykovým teplomerom/. Dezinfekcia rúk všetkých osôb pri vstupe do budovy je povinná. Zákonný zástupca dieťaťa v bezpečnej vzdialenosti počká na výsledok merania teploty /či dieťa bolo pustené do budovy/. Ak dieťa nemá zvýšenú teplotu, môže sa zúčastniť vyučovacieho procesu. Ak dieťaťu bude nameraná teplota vyššia ako 37,2 °C, dieťa sa vráti k svojmu zákonnému zástupcovi. Po 5 minútach mu bude opätovne meraná teplota. Ak bude mať dieťa aj po opakovanom meraní teplotu vyššiu, ako je povolené, škola bude postupovať v zmysle pokynov a odovzdá dieťa späť rodičovi, ktorý zabezpečí ďalší postup. /lekár, karanténa atď./.

Zákonný zástupca informuje riaditeľa školy /tel. číslo: 0904 209 999/ o tom, ak je u dieťaťa podozrenie, nariadená karanténa, alebo potvrdené ochorenie na COVID-19.

Zákonný zástupca žiaka/žiačky zabezpečí pre svoje dieťa každý deň dve rúška. V prípade detí s vyššou citlivosťou kože na dezinfekčný materiál /ktorý zabezpečuje škola na alkoholovej báze/ by bolo žiaduce, aby zákonný zástupca zabezpečil svojmu dieťaťu vlastný malý, prenosný dezinfekčný rozprašovač na ktorý alergický nie je.

Zákonný zástupca predkladá po každom prerušení dochádzky žiaka v trvaní viac ako 3 po sebe nasledujúce dni /vrátane víkendov a sviatkov/ písomné Čestné vyhlásenie o bezinfekčnosti (8/a resp. 11/a). V prípade, že dieťa nebude mať vyplnené a podpísané toto tlačivo, nesmie vstúpiť do školy. Zákonný zástupca o tejto skutočnosti bude okamžite informovaný a musí zabezpečiť ďalší postup /vyzdvihnutie dieťaťa, resp. vyplnenie dotazníka/.

Pri prerušení viac ako 5 pracovných dní /víkendy a sviatky sa nezapočítavajú/ z dôvodu akéhokoľvek ochorenia predkladá potvrdenie o chorobe vydané všeobecným lekárom pre deti a dorast. Do 5 dní ospravedlňuje rodič.

Zákonný zástupca nevstupuje do budovy školy, pokiaľ to situácia nevyžaduje. V prípade nutnosti vstupujú cudzie osoby do školy len so súhlasom riaditeľa školy a vyplnia Vyhlásenie návštevníka školy o bezinfekčnosti /toto tlačivo vypĺňajú pri vstupe do budovy. V takomto prípade zákonný zástupca dodržiava pokyny upravujúce prevádzku ZŠ a upozornenia zverejnené piktogramami na vchodových dverách a v priestoroch školy.

**PRÍCHOD A ODCHOD ŽIAKOV DO ŠKOLY OD 26.4.2021**

Žiaci školy prichádzajú do školy v čase od 7.00 - 7.45 nasledovne:

**Predný(hlavný) vchod v budove 1. stupňa (od Zlatej ulice) – 4.B, 2.C, 2.B, 4.A, 3.D, 3C, 5.B, 5.C, 9.C.**

**Zadný vchod v budove 1. stupňa (od školského dvora a telocvične) – 1.B, 2.D, 1.C, 1A, 2.A, 3.A, 4.C.**

**Predný(hlavný) vchod v budove 2. stupňa (od Zlatej ulice) - 9.A, 9.B, 5.A, 6.A, 7.A, 7.C, 5.D.**

**Bočný vchod v budove 2. stupňa (od školského dvora) - 8.A, 8.B, 8.C, 6.B, 6.D, 6.C, 7.B.**

Žiak svoj príchod aj odchod zaregistruje v elektronickom dochádzkovom systéme školy /čipuje sa/. Žiaci školu opúšťajú cez všetky tieto vchody, podľa rozpisu vyššie.

**ORGANIZÁCIA VYUČOVANIA A PRAVIDLÁ SPRÁVANIA SA ŽIAKA V ŠKOLE V ČASE OD 26.4.2021**

Žiak odchádza z triedy počas vyučovacej hodiny a prestávok iba so súhlasom vyučujúceho, alebo dozorkonajúceho učiteľa.

Žiak sa počas prestávky zdržiava vo svojej triede, ktorú opúšťa iba v prípade návštevy sociálnych zariadení. Vlastnú stravu smie žiak konzumovať iba vo svojej triede.

Žiak musí mať nasadené rúško na vyučovacej hodine v triede, aj vo všetkých priestoroch v interiéri. V exteriéri musí mať každý žiak nasadené min. rúško.

Žiak sa po príchode do školy prezúva a prezlieka v šatni.

Vyučovanie prebieha v kmeňových triedach alebo v odborných učebniach.

Telesná a športová výchova sa do odvolania bude vyučovať iba teoreticky v triede, alebo v exteriéri /školský dvor/. Hudobná výchova sa vyučuje teoreticky s využitím IKT technológií.

**ČINNOSŤ ŠKD**

Prevádzka ŠKD je od 6:30 do 16.00. Žiaci z ŠKD /žiaci 1. stupňa/ odchádzajú v prípade priaznivého počasia zo školského dvora v doprovode zákonného zástupcu, ktorý osobne vyzdvihne svoje dieťa na školskom dvore. Zákonný zástupca sa na školský dvor dostane priamo cez bránu, nie cez budovu školy. V prípade nepriaznivého počasia zákonný zástupca kontaktuje telefonicky vychovávateľku ŠKD a žiak sám opúšťa budovu školy cez vchod, ktorý použil pri príchode. Telefónne čísla budú denne aktualizované a vyložené na vchodových dverách. Pri odchode dieťaťa z ŠKD zákonný zástupca nevstupuje do budovy školy.

**STRAVOVANIE V ŠJ**

Časový rozpis stravovania sa prispôsobí rozvrhu jednotlivých tried. V školskej jedálni žiaci obedujú podľa pokynov vedúcej ŠJ a vyučujúcich. Žiakov, ktorí sa prezenčného vyučovania nezúčastnia, odhlasuje zákonný zástupca elektronicky, prípadne telefonicky najneskôr do 8.00 hod. Žiaci si pred odobraním obeda nevyhnutne vydezinfikujú ruky a používajú rúško. Žiaci vstupujú do jedálne v rúšku. Rúško žiak odloží až počas konzumácie obeda.

Mgr. Richard Szöllös

riaditeľ školy